KIRJALLINEN KYSYMYS E-2885/01 esittäjä(t): Juan Naranjo Escobar (PPE-DE) komissiolle. Vedonlyönti Internetissä.



Virallinen lehti nro 081 E , 04/04/2002 s. 0211 - 0211



KIRJALLINEN KYSYMYS E-2885/01 esittäjä(t): Juan Naranjo Escobar (PPE-DE) komissiolle (22. lokakuuta 2001) Aihe: Vedonlyönti Internetissä Tilastot osoittavat, että vedonlyönti verkossa on yksi Internetin kaikkein kukoistavimmista liiketoimista. Internetin käyttäjät kuluttavat tänä vuona noin 3 miljardia dollaria vedonlyöntiin. Luku on erittäin pieni, jos sitä verrataan ennusteisiin vuodeksi 2015, jolloin Internetissä pelattavan rahamäärän arvioidaan olevan 177 miljardia dollaria koko maailmassa. Myös pelaajien lukumäärien arvioidaan kasvavan ilmiömäisesti. Kun pelaajia nykyisin on noin 7 miljoonaa (Euroopassa miljoona), vuonna 2005 heitä arvioidaan olevan maailmassa 15 miljoonaa. Näiden lukujen valossa ei ole ihme, että pelisivustojen lukumäärä kaksinkertaistui viime vuonna 800:sta 1 400:een. Tästä huolimatta useimmissa jäsenvaltioissa ei ole minkäänlaisia Internet-vedonlyöntiä koskevia säädöksiä. Myöskään direktiivillä 2000/31/EY(1) sähköisestä kaupankäynnistä ei säännellä tätä kysymystä, vaikka asiantuntijoiden mukaan vedonlyönti on eräs sähköisen kaupankäynnin muoto. Alan tilastot edellyttäisivät jonkinlaisia oikeudellisia takuita. Aikooko komissio toteuttaa toimia Internetin yksityisiä vedonlyöntipalveluita koskevan säädöstyhjiön johdosta? (1) EYVL L 178, 17.7.2000, s. 1. Frederik Bolkesteinin komission puolesta antama vastaus (23. marraskuuta 2001) Arvoisa parlamentin jäsen kiinnittää huomiota Internetissä tapahtuvan uhkapelin lisääntymiseen. On myös totta, että tämä erityinen tietoyhteiskunnan palvelumuoto ei kuulu tietoyhteiskunnan palveluja, erityisesti sähköistä kaupankäyntiä, sisämarkkinoilla koskevista tietyistä oikeudellisista näkökohdista 8 päivänä kesäkuuta 2000 annetun Euroopan parlamentin ja neuvoston direktiivin 2000/31/EY (Direktiivi sähköisestä kaupankäynnistä)(1) soveltamisalaan. Komissio katsoo kuitenkin, että Euroopan yhteisöjen tuomioistuimen vakiintuneen oikeuskäytännön mukaisesti tietyt uhkapelitoiminnot kuuluvat EY:n perustamissopimuksen 49 artiklan (entisen 59 artiklan) soveltamisalaan. Samassa vakiintuneessa oikeuskäytännössä on myös tunnustettu jäsenvaltioiden oikeus rajoittaa tarkasteltavina olevien uhkapelipalveluiden rajat ylittävää tarjoamista. Komissio tutkii palveluiden sisämarkkinoiden toteuttamispolitiikkansa mukaisesti ja erityisesti vuonna 2000 antamansa tiedonannon Palvelujen sisämarkkinastrategia(2) nojalla, tarvitaanko alalla mahdollisesti yhdenmukaistamista ja minkälaista yhdenmukaistamista. Tässä yhteydessä on huomattava, että kansalliset arpajaisten järjestäjät ovat myös panneet merkille sen, että Internetissä tapahtuva uhkapelitoiminta on tosiasiallisesti rajat ylittävää ja vaatii tämän vuoksi huomiota yhteisön tasolla. Komissio haluaisi lopuksi huomauttaa parlamentin jäsenelle, että Internetissä tapahtuvaa uhkapelitoimintaa säännellään kansallisella uhkapeliä koskevalla lainsäädännöllä, koska tämä lainsäädäntö ei erottele uhkapelipalveluja niiden mainostamiseen tai tarjoamiseen käytetyn viestimen perusteella. Tämän vuoksi on väärin esittää, että tällaista toimintaa ei jo olisi säännelty. Se, että tätä toimintaa säännellään eri tavalla eri jäsenmaissa, asettaa esteitä sisämarkkinoille ja vaatii siten huomiota. (1) EYVL L 178, 17.7.2000. (2) KOM(2000) 888 lopullinen.